Komunikazzjoni tal-Kummissjoni - “Aġenda Ewropea għar-riċerka u l-Innovazzjoni fis-Sigurtà – il-pożizzjoni tal-bidu tal-Kummissjoni dwar is-sejbiet prinċipali u r-rakkomandazzjonijiet tal-Forum Ewropew għar-Riċerka u l-Innovazzjoni fis-Sigurtà” /* KUMM/2009/0691 finali */





H4 33074 PE Aġenda Ewropea għar-Riċerka u l-Innovazzjoni fis-Sigurtà [pic] | IL-KUMMISSJONI TAL-KOMUNITAJIET EWROPEJ | Brussel 21.12.2009 KUMM(2009)691 finali KOMUNIKAZZJONI TAL-KUMMISSJONI “Aġenda Ewropea għar-Riċerka u l-Innovazzjoni fis-Sigurtà – il-pożizzjoni tal-bidu tal-Kummissjoni dwar is-sejbiet prinċipali u r-rakkomandazzjonijiet tal-Forum Ewropew għar-Riċerka u l-Innovazzjoni fis-Sigurtà” EN KOMUNIKAZZJONI TAL-KUMMISSJONI “Aġenda Ewropea għar-Riċerka u l-Innovazzjoni fis-Sigurtà – il-pożizzjoni tal-bidu tal-Kummissjoni dwar is-sejbiet prinċipali u r-rakkomandazzjonijiet tal-Forum Ewropew għar-Riċerka u l-Innovazzjoni fis-Sigurtà” INTRODUZZJONI Wieħed mill-għanijiet prinċipali tal-UE hu li tippreżerva u tiżviluppa l-valuri Ewropej tal-ġustizzja, tal-libertà u tas-sigurtà filwaqt li tieħu ħsieb l-isfidi dejjem iżjed kumplessi għas-sigurtà. Il-ġlieda kontra t-terroriżmu u l-kriminalità organizzata, il-ħarsien tal-fruntieri esterni tal-Ewropa u t-trażżin ta’ kriżijiet ċivili saru iżjed importanti fil-ħajja tagħna ta’ kuljum. Jekk ma jitteħdux miżuri xierqa dwar it-tibdil fil-klima, dan jista' jwassal għad-destabilizzazzjoni fuq livell globali. Sadattant, is-sigurtà interna u dik esterna dejjem iżjed jintrabtu ma’ xulxin. Biex nieħdu ħsiebhom tinħtieġ it-teknoloġija moderna. Minħabba li t-teknoloġiji marbuta mas-sigurtà qegħdin isiru dejjem iżjed realtà fis-soċjetajiet moderni, li xi drabi jqajmu t-tħassib fejn jidħlu ċ-ċittadini, huwa importanti ħafna li jkunu żgurati skrutinju etiku u trasparenza fil-proġetti tar-riċerka u l-iżvilupp fis-sigurtà. Is-sigurtà tagħna trid tkun imsejsa fuq il-valuri Ewropej tagħna. U, bil-maqlub ta’ dan, is-soluzzjonijiet fis-sigurtà huma meħtieġa biex iħarsu l-valuri soċjali tagħna. Biex jiġu indirizzati dawn il-kwistjonijiet fis-snin li ġejjin tinħtieġ fehma aħjar tal-azzjoni reċiproka bejn il-fatturi umani u dawk naturali li jistgħu joħolqu riskji għas-sigurtà, u li ħafna drabi hija kruċjali biex niffurmaw reazzjonijiet effettivi, flimkien mal-użu tat-teknoloġija u s-soluzzjonijiet innovattivi. Il-Kummissjoni kkunsidrat li biex jinstabu l-aktar soluzzjonijiet effettivi għal dawn l-isfidi kien essenzjali li jingħaqdu flimkien rappreżentanti mis-settur industrijali, mill-utenti pubbliċi u privati, mill-istabbilimenti tar-riċerka u mill-universitajiet, kif ukoll mill-organizzazzjonijiet mhux governattivi u mill-korpi tal-UE. Għaldaqstant, fl-2007, flimkien mal-Istati Membri hi pproponiet it-twaqqif tal-“Forum Ewropew għar-Riċerka u l-Innovazzjoni fis-Sigurtà” - ESRIF[1]. Dan ġie inkarigat bl-iżvilupp ta’ “Aġenda għar-Riċerka u l-Innovazzjoni fis-Sigurtà” għall-UE: pjan strateġiku ta’ direzzjoni għar-riċerka u l-innovazzjoni fis-sigurtà li l-għan tiegħu huwa li jsawwar aktar koerenza u effiċjenza f’dan il-qasam li jinkludi l-UE, fuq livelli nazzjonali u reġjonali. Jiffoka lil hinn mir-Riċerka u l-Iżvilupp u jdaħħal l-“I” tal-Innovazzjoni fl-Aġenda Ewropea. L-orjentament tiegħu lejn l-innovazzjoni u l-implimentazzjoni tat-teknoloġiji għas-sigurtà nstab li hu ta’ importanza ikbar fil-kuntest attwali ta’ sfidi ambjentali u ekonomiċi globali. Fit-23 ta’ Novembru l-ESRIF adotta s-sejbiet u r-rakkomandazzjonijiet prinċipali tiegħu (għal iżjed informazzjoni dwar l-ESRIF u l-approċċ tiegħu, ara wkoll is-Sommarju Eżekuttiv tar-Rapport Finali tal-ESRIF). Din il-Komunikazzjoni tippreżenta l-ewwel reazzjoni tal-Kummissjoni għas-sejbiet u r-rakkomandazzjonijiet prinċipali tal-ESRIF. ID-DIMENSJONI TAS-SIGURTÀ MARBUTA MAS-SOċJETÀ L-ESRIF ibbaża l-approċċ tiegħu korrettament lejn ir-riċerka marbuta mas-sigurtà fuq il-ħsieb li s-sigurtà hija l-ewwel u qabel kollox aspett uman u marbut mas-soċjetà. In-nies mhumiex biss il-miri u l-vittmi ta’ attakki u tat-theddid għas-sigurtà, imma huma wkoll dawk li jsalvaw lill-oħrajn, dawk li jieħdu d-deċiżjonijiet u li jirreaġixxu għal sitwazzjonijiet ta’ nuqqas ta’ sigurtà. Biex niffaċċjaw dawn l-isfidi, is-soluzzjonijiet kollha dwar is-sigurtà jeħtieġ li jkunu msejsa fuq il-valuri Ewropej ta' libertà u ġustizzja u fuq prinċipji etiċi fundamentali u kundizzjonijiet legali li saru l-mod ta’ aġir dominanti minħabba l-attivitajiet innovattivi tar-Riċerka u l-Iżvilupp marbutin mas-sigurtà. Fi kliem ieħor: a) It-tisħiħ tad-dimensjoni legali u etika. Ma jista’ jkun hemm ebda miżuri għas-sigurtà mingħajr kunsiderazzjoni għar-rispett għad-drittijiet u l-libertajiet tal-individwi, speċjalment għall-ħarsien tal-privatezza taċ-ċittadini. Il-miżuri tas-sigurtà għandhom ikunu leġittmi u proporzjonati biex jiġu aċċettati mis-soċjetà u dejjem għandhom jiġu applikati skont il-liġi. Il-prinċipji etiċi fundamentali u l-kundizzjonijiet għall-miżuri tas-sigurtà marbuta mal-protezzjoni tad-dejta jeħtieġ li jkunu s-sisien li fuqhom jiġu żviluppati u implimentati l-programmi tas-sigurtà. L-ESRIF isostni li l-kundizzjonijiet marbuta mal-privatezza għandhom jitqiesu indaqs ma’ dawk għat-titjib tas-sigurtà mill-istadju tal-bidu nett fil-kunsiderazzjoni ta’ soluzzjonijiet ġodda għas-sigurtà. Dan isejjaħlu “Privatezza ppjanata”. Dan l-approċċ, li huwa milqugħ tajjeb mill-Kummissjoni, ikollu riżultati profondi fuq iċ-ċiklu kollu tar-riċerka u l-innovazzjoni. b) It-tisħiħ tad-dimensjoni soċjali Jeħtieġ li nieħdu ħsieb ta’ dimensjoni soċjali oħra mill-aspett tal-effikaċja tat-teknoloġiji. Fir-realtà l-ebda teknoloġija tas-sigurtà ma tista’ tkun soluzzjoni għas-sigurtà fuq medda twila ta' żmien mingħajr il-parteċipazzjoni (u l-qbil) tal-pubbliku ġenerali. Tabilħaqq l-ESRIF isostni li approċċ soċjali fis-sigurtà jimplika viżjoni ta’ sigurtà li ma tiffokax fuq il-prevenzjoni u l-ħarsien biss, iżda li pjuttost tqis il-kapaċità tas-soċjetajiet tagħna li jiffaċċjaw ir-riskji, u xi kultant it-telfiet, u li jirkupraw minnhom. Din il-“kapaċità tas-soċjetà biex terġa’ tiġi f’tagħha” tiddependi fuq ir-rieda ħielsa ta’ ċittadini mgħarrfin kemm dwar il-kwalità ta’ sistemi tekniċi kif ukoll dwar l-abbiltà tat-tkomplija tal-ħidma tal-kumpaniji u l-amministrazzjonijiet. Biex tinkiseb il-kapaċità tal-irkupru, jinħtieġu programmi speċifiċi li jilħqu lill-pubbliku kollu u jqajmu l-għarfien dwar it-theddidiet possibbli, iżidu l-għarfien tal-proċessi li hemm biex l-isfidi jkunu megħluba kif ukoll biex jiddibattu l-aċċettabilità tas-soluzzjonijiet għas-sigurtà. Inizjattivi speċifiċi li jinvolvu l-mezzi tal-komunikazzjoni tal-massa huma ta’ prijorità. B’konsistenza mar-rapport tal-ESRIF, tinħtieġ aktar riċerka dwar ir-relazzjoni bejn it-teknoloġiji l-ġodda u d-drittijiet ċivili u umani. Iż-żIEDA FIL-KOMPETITTIVITÀ TAL-INDUSTRIJA EWROPEA TAS-SIGURTÀ L-industrija tas-sigurtà fl-UE, li għandha valur stmat fl-2008 għal bejn EUR 26 u 36 biljun[2], qiegħda tikber b’rata mgħaġġla b’forza ta’ ħaddiema bi kwalifiki għolja ħafna u fiha kontenut kbir ta' R&Ż (Riċerka u Żvilupp). L-ESRIF jirrikkmanda l-għan li tinħoloq “bażi teknoloġika u xjentifika indipendenti u b’saħħitha biex l-UE tipproteġi l-interessi taċ-ċittadini tagħha u tiżgura li l-industrija tagħha tkun kapaċi tipprovdi l-prodotti u s-servizzi b’mod kompetittiv”. Jirrikkmanda li l-UE għandha tfittex li tkun ta’ quddiem fis-suq tas-sigurtà, u japprova l-idea ta’ Inizzjattiva ta’ Tmexxija tas-Suq fis-Settur tas-Sigurtà. Iżda din tirrikjedi l-investiment immedjat f’politika industrijali ambizzjuża għas-settur tas-sigurtà biex fil-ġejjieni jinħasad il-frott tal-innovazzjoni u t-tkabbir: a) Biex negħelbu l-frammentazzjoni tas-suq Jeħtieġ li l-industrija tas-sigurtà ssir iżjed kompetittiva u effiċjenti. Sal-preżent l-industrija sofriet minn frammentazzjoni tas-swieq li wasslitha biex tkun nazżjonalment jew anki reġjonalment orjentata. Iċ-ċokon ta’ dawn l-intrapriżi wassal għall-ineffiċjenza u nuqqas ta’ effikaċja proporzjonata mal-ispiża, kemm għall-industrija kif ukoll għall-utenti aħħarija. Huwa ostakolu importanti fit-triq lejn l-interoperabbiltà u l-integrazzjoni tas-soluzzjonijiet għas-sigurtà fuq livelli nazzjonali u Ewropej. Jekk din il-problema tintegħleb billi jinħolqu s-swieq fl-Ewropa kollha, din l-industrija ssir iżjed kompetittiva u attraenti fuq livell globali u dan iwassal għal infiq pubbliku aktar effiċjenti. (i) Iċ-ċertifikazzjoni, il-validazzjoni u l-istandardizzazzjoni Skont il-ħtiġijiet tal-utenti aħħarija u r-riżultati tar-riċerka, it-teknoloġiji u s-soluzzjonijiet il-ġodda jeħtieġu mhux biss li jkunu vvalidati; iridu jkunu ċċertifikati u fejn hu xieraq standardizzati, biex ikunu jistgħu jagħmlu parti minn reazzjoni effettiva għat-theddid għas-sigurtà. L-attivitajiet tar-R&Ż għandhom ikunu marbuta ma’ validazzjoni ċara u ma’ strateġija ta’ ksib li tqis il-kwistjonijiet politiċi rilevanti u l-interessi ekonomiċi. Dan għandu jippromwovi l-ħolqien ta’ suq tas-sigurtà Ewropew u t-titjib tal-kooperazzjoni fost il-partijiet interessati kollha fis-sigurtà fuq livelli nazzjonali u Ewropej. L-ESRIF jirrikmanda li l-Kummissjoni għandha tivvalorizza l-applikabilità u l-effikaċja ta’ “Ċertifikat Ewropew tas-Sigurtà”. Is-CEN (il-Kumitat Ewropew għall-Istandardizzazzjoni) u l-ETSI (l-Istitut Ewropew tal-Istandards tat-Telekomunikazzjoni)[3] bdew jaħdmu fuq l-istandardizzazzjoni fil-qasam tas-sigurtà. Is-CEN qiegħed fil-bidu jiffoka fuq numru ta’ kwistjonijiet li għalihom irċieva mandati ta' standardizzazzjoni (notevolment dwar is-sigurtà fil-linja tal-provvista, dwar il-ħarsien tal-infrastrutturi kritika, u dwar il-protezzjoni tal-prodotti kontra l-kriminalità). Minħabba li l-istandards jistgħu jkunu mezz effettiv biex is-sejbiet tar-riċerka jkunu mibdulin f'prodotti innovattivi, huwa mistenni li x-xogħol li jsir fis-Seba' Programm ta' Qafas iwassal għal iżjed standardizzazzjoni. Dan ix-xogħol jeħtieġ li jitħaffef. Sadattant, il-Kummissjoni qiegħda tfittex il-mezzi li bihom jistgħu jkunu ttestjati r-riżultati ta’ azzjonijiet rilevanti tar-riċerka minħabba l-iżvilupp ta’ mekkaniżmi għaċ-ċertifikazzjoni fil-ġejjieni. Dawn il-mekkaniżmi għandhom jimmiraw li jiċċertifikaw li l-prodotti u l-proċessi tas-sigurtà jkunu konformi mal-istandards rilevanti. (ii) Il-qafas regolatorju L-ESRIF enfasizza li minħabba l-frammentazzjoni tas-suq tas-sigurtà, ta’ spiss minħabba leġiżlazzjonijiet nazzjonali diverġenti, ikun ta’ siwi li jitwaqqaf qafas regolatorju armonizzat f’oqsma speċifiċi flimkien ma’ koordinazzjoni inizjali (upstream). Il-Kummissjoni tikkunsidra li l-ewwel pass għandu jkun analiżi bir-reqqa tal-qafas regolatorju eżistenti. (iii) L-interoperabbiltà Jekk naqsmu l-assi u l-informazzjoni bejnietna għandha tissaħħaħ il-kapaċità tagħna li nieħdu ħsieb kwistjonijiet ta’ sigurtà kumplessi u transkonfinali. It-tpartit tal-informazzjoni bejn l-awtoritajiet nazzjonali u atturi oħra Ewropej huwa kruċjali fil-ġlieda kontra l-kriminalità transkonfinali. Iżda llum il-ġurnata dan it-tpartit u l-qsim tal-informazzjoni huwa mfixkel minħabba nuqqas ta’ interoperabbiltà teknika u organizzattiva. Għalhekk hemm ħtieġa urġenti għall-iżvilupp ta’ standards tal-interoperabbiltà. b) It-tisħiħ tal-bażi industrijali L-Unjoni Ewropea teħtieġ bażi industrijali u teknoloġika soda biex tipprovdi liċ-ċittadini, kemm fl-UE kif ukoll barra, b’soluzzjonijiet għas-sigurtà li huma moderni. Il-kwistjonijiet li ġejjin hemm bżonn li jkunu indirizzati biex tissaħħaħ il-bażi Ewropea industrijali u teknoloġika tas-sigurtà: (i) L-ittraċċar tal-bażi industrijali tas-sigurtà Biex wieħed jikseb idea preċiża tal-Bażi Teknoloġika u Industrijali Ewropea tas-Sigurtà (European Security Technological and Industrial Base (ESTIB)), huwa importanti li dawn il-kompetenzi jiġu ttraċċati. Dan it-traċċament ikun jippermetti l-identifikazzjoni tal-punti tajbin u ħżiena tal-ESTIB, u jippermetti l-identifikazzjoni ta’ miżuri xierqa li jistgħu jittieħdu biex tissaħħaħ l-ESTIB. Għandha tingħata attenzjoni partikolari lill-Impriżi Żgħar u Medji (SMEs). Setturi tal-“manifattura essenzjali” (pereżempju l-manifattura tat-tagħmir tal-elettriku, eċċ.) – li għandhom rwol simili fil-manifattura tal-infrastruttura essenzjali fl-isfera tal-infrastruttura – għandhom ukoll ikunu enfasizzati. (ii) Il-politika tal-innovazzjoni Il-politika tal-innovazzjoni tiffoka fuq it-trasferiment tal-għarfien fi prodotti u f’metodi ġodda, u fl-istess ħin fil-valur ekonomiku u s-suċċess kummerċjali[4]. Dan huwa ta’ rilevanza partikolari għar-R&Ż fil-qasam tas-sigurtà. Għalhekk il-Kummissjoni se tanalizza sa fejn l-iżjed setturi innovattivi ta’ sigurtà għandhom jiddaħħlu fl-Inizjattiva tas-Suq Ewlieni. Barra minn hekk, l-akkwist pre-kummerċjali huwa għodda utli biex jitrawwem ix-xiri ta’ prodotti u teknoloġiji innovattivi[5]. Il-Kummissjoni se tanalizza wkoll kif għandha tħaffef l-akkwist pre-kummerċjali fil-qasam tas-sigurtà. Fir-rigward tal-akkwist pubbliku, id-Direttiva 2009/81/KE[6] tapplika ndaqs għall-forniment tat-tagħmir għad-difiża u għat-tagħmir sensittiv. Il-Kummissjoni se tissuġġerixxi modi biex tiżgura applikazzjoni trasparenti u armonizzata ta’ din id-Direttiva fil-qasam tas-sigurtà. (iii) Is-Sigurtà Ppjanata L-ESRIF jirrikkmanda “il-promozjoni ta’ approċċ ta’ ppjanar għas-sigurtà għal kull sistema kumplessa jew prodott żviluppat mill-ġdid, b’hekk ikun żgurat li s-sigurtà tiġi indirizzata fil-bidu nett tal-eżistenza tagħhom, kif inhu fil-każ tas- sikurezza ppjanata ”. Il-Kummissjoni tilqa’ din ir-Rakkomandazzjoni u se teżamina modijiet biex tiżgura, fejn ikun xieraq, li l-attivitajiet tar-Riċerka li jkollhom effetti potenzjali fuq is-sigurtà, jintqiesu mill-bidu nett. (iv) Is-sinerġiji bejn it-teknoloġiji ċivili u dawk tad-difiża L-evoluzzjoni tar-relazzjoni bejn it-teknoloġiji tad-difiża minn naħa u t-teknoloġiji tas-sigurtà min-naħa l-oħra, hija partikolarment notevoli fil-qasam tar-R&Ż, b’teknoloġiji li juru żviluppi potenzjali fiż-żewġ oqsma. Jeħtieġ li jissaħħu l-komplementarjetà u l-kooperazzjoni f’oqsma speċifiċi fejn it-teknoloġiji jistgħu jkollhom applikazzjonijiet ċivili u għad-difiża, inklużi fl-oqsma tal-kontroll tal-fruntieri u tas-sigurtà ċibernetika. Fuq sejħa approvata mill-Kunsill Ewropew ta’ Diċembru 2008 biex jissaħħew is-sinerġiji bejn l-attivitajiet li jitwettqu fil-qafas tal-programm tar-R&Ż u fil-qasam tad-difiża, jeħtieġ li tkun żgurata l-kooperazzjoni mill-viċin mal-Aġenzija Ewropea għad-Difiża (EDA). L-INVESTIMENT FIL-ġEJJIENI Fl-Aġenda tiegħu tar-Riċerka u l-Innovazzjoni fis-Sigurtà Ewropea, l-ESRIF ippreżenta pjan ta' direzzjoni għar-R&Ż fis-sigurtà għall-15-il sena li ġejjin, u dan jinkludi wkoll ir-rekwiżiti sistemiċi. Trid issir distinzjoni bejn il-miżuri tar-R&Ż u l-miżuri li l-għan tagħhom hu li jiżguraw li l-progress li jsir permezz tar-R&Ż iwassal għall-użu ta' din it-teknoloġija ġdida: a) Il-missjonijiet u l-prijoritajiet tar-R&Ż fis-sigurtà Fir-rigward tar-R&Ż, l-ESRIF enfasizza li r-riċerka primarja b’appoġġ għall-missjonijiet tas-sigurtà li ġew identifikati skont l-FP7, se tibqa valida għall-futur qrib. Fuq perspettiva aktar fit-tul ikollhom bżonn jerġgħu jiġu vvalutati u possibilment jiġu msaħħa u mwassa’. L-ESRIF enfasizza li mhuwiex possibbli li wieħed jipprevedi kull theddid għas-sigurtà tal-Ewropa, kemm jekk dan ikun xogħol il-bniedem kif ukoll jekk ikun naturali. Għalhekk ir-R&Ż fis-sigurtà jridu jiffokaw fuq it-tisħiħ tal-kapaċità tal-Ewropa li tirreżisti t-theddid u li tirkupra b’mod effiċjenti mill-kriżijiet. Dan jinkludi wkoll it-titjib tal-koeżjoni u l-qawwa tas-sistemi soċjali u l-punti fejn dawn jiltaqgħu mat-teknoloġiji. F'dan il-kuntest, l-ESRIF irrikkmanda li r-riċerka dwar il-ħarsien tal-infrastruttura essenzjali għandha tkun imsaħħa u mwessa’, pereżempju fir-rigward tar-riċerka dwar is-sigurtà tal-enerġija, u s-sigurtà tan-netwerks tat-trasport[7]. (i) Il-prioritajiet li qegħdin jevolvu L-Aġenda Ewropea għar-Riċerka u l-Innovazzjoni fis-Sigurtà tkopri l-ispettru sħiħ tas-sostenn tar-R&Ż tal-missjonijiet ta’ sigurtà kurrenti. Hija mqassma f’ħames gruppi (ara s-Sommarju Eżekuttiv tal-ESRIF fl-Anness). Il-Kummissjoni tinnota l-enfasi li jagħmel l-ESRIF fuq approċċ integrattiv mal-medda kollha tal-ESRIA. Kemm fejn tirreferi għall-isplussivi jew għas-CBRN, għall-infrastrutturi kritiċi jew it-trażżin tal-kriżijiet, l-ESRIA tiffoka fuq it-totalità u mhux fuq il-partijiet, taċċentwa l-importanza tan-netwerks tal-komunikazzjoni, taċ-ċentri ta’ referenza, tal-interoperabbiltà u soluzzjonijiet tas-sistema tas-sistemi. Tabilħaqq, l-ESRIF pereżempju jirrikkmanda l-preparazzjoni “biex jiġu sodisfatti l-ħtiġijiet prevedibbli ta’ abbiltajiet possibbli bis-saħħa tan-netwerks tal-komunikazzjoni mifruxin mal-Ewropa kollha u bis-sistemi komplessi ta’ twissija bikrija u prontezza ta’ reazzjoni li jieħdu ħsieb l-inċidenti naturali u dawk magħmulin mill-bniedem”. Hu jipproponi l-innovazzjoni li tappoġġja “approċċ olistiku” għall-kontroll tal-fruntieri, li tabilħaqq ġie żviluppat mill-UE u l-Istati Membri fil-mudell ta’ kontroll tal-aċċess ta’ erba' livelli[8], li huwa l-qofol tal-kontroll tal-Fruntieri Integrati. L-ESRIF jaċċentwa l-importanza tal-interoperabbiltà għaliex jikkunsidra li “ir-riċerka għandha tkopri l-aspetti tekniċi tal-interoperabbiltà bejn is-sistemi installati u fl-użu, kif ukoll l-interoperabbiltà fuq livell organizzattiv, li tqis id-diversità tal-kulturi bejn fruntiera u oħra. L-interoperabbiltà tista' wkoll titjieb permezz ta’ proċeduri ta’ tħaddim armonizzati jew komuni għall-iżvilupp, l-akkwist u t-taħriġ. Jikkunsidra li t-Teknoloġiji tal-Informazzjoni u tal-Komunikazzjoni “huma ta’ importanza kruċjali għas-sigurtà Ewropea minħabba li huma fihom infushom infrastrutturi kritiċi li jippermettu t-tħaddim ta’ servizzi oħra, li jiddependu fuqhom” waqt li notevolment jirreferi għall-ħtieġa tar-riċerka biex tiżdied il-kapaċità tal-irkupru sistemika. L-ESRIF jipproponi r-riċerka fl-oqfsa legali għall-appoġġ tal-forensika u l-ġbir ta’ evidenza fl-ambjent tal-ICT. L-ESRIF identifika r-rwol tal-ispazju bħala “essenzjali f’varjetà ta’ oqsma teknoloġiċi marbutin mas-sigurtà” u ġibed l-attenzjoni lejn l-importanza tal-GMES (Monitoraġġ Globali tal-Ambjent u s-Sigurtà) u l-Galileo għall-provvediment tagħhom ta’ “medda wiesgħa ta’ servizzi ta’ valur miżjud fis-sostenn tas-sigurtà” b’referenza għall-ħtieġa li l-assi spazjali jiġu mħarsin. Il-Kummissjoni tilqa’ dan l-approċċ komprensiv lejn ir-riċerka fis-sigurtà u l-innovazzjoni. (ii) Il-missjonijiet tal-ġejjieni Ħafna mill-missjonijiet ta’ sigurtà li ġew analizzati mill-ESRIF fir-rigward tal-ħiliet li kienu jeħtieġu u l-isforzi għar-riċerka relatati qegħdin jiġu kkunsidrati b’mod attiv. Hekk hu l-każ, inter alia , tat-treġija u l-kontrolli tal-fruntieri; tal-ħarsien tal-infrastrutturi kritiċi li jinkludu l-ICT; il-politika tas-sigurtà dwar it-theddid ta' terroriżmu kimiku, bijoloġiku, radjoloġiku jew nukleari (CBRN); il-miżuri li jtejbu s-sikurezza tal-isplussivi u d-detonaturi, jew it-tgħarbil tal-merkanzija u l-passiġġieri. Dawn l-oqsma tas-sigurtà se jkunu ddefiniti aktar fil-fond fil-Pjan ta’ Azzjoni ta’ Stokkolma fil-ġejjieni. L-isfidi għas-sigurtà tal-ICT qegħdin f’diversi oqsma politiċi, u se jiġu indirizzati kif xieraq fil-kuntest tal-arkitettura tas-sistema informatika għall-istrateġija tal-ġejjieni tas-sigurtà interna tal-UE. L-ESRIF stqarr li l-mandat tiegħu ma kienx jinkludi kwistjonijiet għar-riċerka li żgur se jsiru aktar importanti fis-snin li ġejjin. Dan huwa marbut partikolarment ma’ xi missjonijiet esterni tas-sigurtà. L-ESRIF irrikkmanda li “tingħata prijorità għolja lid-dimensjoni esterna tas-sigurtà” meta wieħed jikkonsidra li “Il-programmi tar-riċerka u l-innovazzjoni għandhom jappoġġjaw il-ħidmiet taż-żamma tal-paċi, ix-xogħol umanitarju u t-trażżin ta’ kriżijiet, u dan jinkludi l-inizjattivi konġunti ma’ reġjuni oħrajn u ma’ organizzazzjonijiet internazzjonali, partikolarment fejn jirrigwarda l-iżvilupp ta’ standards globali”. Il-Kummissjoni tikkunsidra li filwaqt li dawn huma tassew oqsma li qegħdin jevolvu, huwa xieraq li jidħol iżjed fil-fond il-ħsieb dwar it-twessiegħ tal-programmi ta’ riċerka u żvilupp għas-sigurtà biex jinkludu oqsma bħall-protezzjoni ċivili u l-prevenzjoni tal-kunflitti u l-istabbilizzazzjoni ta’ wara l-kriżijiet. - Il-Protezzjoni ċivili: ir-riċerka fil-qasam tal-protezzjoni ċivili, u għalhekk ukoll ir-riċerka għas-sigurtà li tappoġġja l-attivitajiet ta’ protezzjoni ċivili, għandhom tendenza li jżidu fl-importanza tagħhom, speċjalment fid-dawl tat-tibdil fil-klima, kif stipulat f’dokument mingħand ir-Rappreżentant Għoli u l-Kummissjoni Ewropea lill-Kunsill Ewropew, fejn it-tibdil fil-klima huwa deskritt bħala “multiplikatur tat-theddid”[9]. Id-dokument jagħmel sejħa għall-intensifikazzjoni tal-kapaċitajiet tar-riċerka tal-UE fir-rigward tar-rabta bejn is-sigurtà u t-tibdil fil-klima. Barra minn hekk, fil-komunikazzjoni tagħha dwar “It-Tisħiħ tal-Kapaċità tal-Unjoni għar-Reazzjoni Kontra d-Diżgrazzji”, il-Kummissjoni enfasizzat il-ħtieġa li jittejbu l-prevenzjoni u l-mitigazzjoni tad-disgrazzji, il-kapaċità ta’ reazzjoni għall-protezzjoni ċivili, u s-sostenn siewi li tista’ tipprovdi r-riċerka. - Il-prevenzjoni tal-konflitt u l-istabilizzazzjoni wara l-kriżijiet: il-Komunità għandha diġà ppreparati l-fondi għall-ħidma permezz tal-Istrument għall-Istabbiltà[10]. Hi qiegħda timmira biex twaqqaf, jew twaqqaf mill-ġdid, il-kundizzjonijiet li huma essenzjali għall-implimentazzjoni xierqa tal-politiki ta’ żvilupp tal-Komunità f’każ ta’ kriżi jew ta’ kriżi emerġenti, kif ukoll biex tgħin fil-kostruzzjoni tal-kapaċità biex jiġu indirizzati t-theddidiet trans-reġjonali, u biex tiżgura t-tħejjija għal qabel xi kriżi u għal warajha. Iżda l-fondi għar-riċerka għas-sostenn ta' dawn l-attivitajiet huma nieqsa fuq livell Komunitarju. b) Lil hinn mir-riċerka u l-iżvilupp (i) L-involviment tal-utent aħħari Filwaqt li jirrikkmanda “ l-konsultazzjoni dettaljata mifruxa mal-Ewropa kollha fost il-partijiet interessati marbutin mal-forniment, mad-domanda u mal-użu aħħari fl-istadji tal-ippjanar, tat-tħaddim u tal-analiżi tal-politika dwar ir-riċerka” l-ESRIF identifika l-ħtieġa li l-gvernijiet u l-utenti aħħarija jagħmlu “allinjament organizzattiv mill-ġdid kemm biex ifasslu l-innovazzjoni fis-sigurtà, kif ukoll biex jirreaġixxu għaliha”. Il-Kummissjoni taqbel li ta’ spiss ikun hemm ħtieġa ta’ sforz ikbar mill-utenti aħħarija tas-sigurtà, kemm pubbliċi kif ukoll dawk privati, li jissodaw il-bażi tagħhom tal-għarfien fit-teknoloġija tas-sigurtà u l-ħiliet għall-analiżi prospettiva, biex ikunu f’pożizzjoni li jaħtfu sew l-opportunità li jiżguraw li s-soluzzjonijiet futuri jkunu mfasslin biex jissodisfaw il-ħtiġijiet reali tagħhom, pereżempju permezz ta’ mudelli demostrattivi. (ii) Programmi tal-ġejjieni biex ixerrdu s-soluzzjonijiet innovattivi Il-Kummissjoni diġà aċċennat lejn l-utilità tal-investiment fl-aspetti operazzjonali tas-sigurtà, partikolarment għal numru ta’ oqsma li fihom l-awtoritajiet nazzjonali u internazzjonali jużaw is-soluzzjonijiet teknoloġiċi[11]. L-ESRIF jikkunsidra li s-suċċess fis-suq globali jiddependi ħafna mir-referenzi tal-ksib fis-suq tal-UE, u jirrikkmanda li l-ksib prekummerċjali ta’ soluzzjonijiet innovattivi għandu jkun użat. L-ESRIF jappoġġa l-iżvilupp ta’ mudell ibbażat fuq approċċ lejn il-kooperazzjoni trans-Eropea li hu strateġiku u kkoordinat. Jirreferi għan-Netwerks Trans-Ewropej bħala eżempju li għandu jkun ikkunsidrat bħala referenza għall-integrazzjoni sistemika mifruxa mal-Ewropa fil-qasam tas-Sigurtà. Kif sar għall-GĦAXAR pajjiżi li ssieħbu f’daqqa mal-UE, il-fondi jkunu pprovduti biex iżidu mal-fondi nazzjonali biex jiżguraw l-infrastruttura kritika Ewropea. Minħabba li r-riżorsi disponibbli għar-riċerka u l-iżvilupp teknoloġiku jeħtieġ li jkunu utilizzati biex jirreaġixxu kompletament għall-aspettazzjonijiet tal-utenti, l-ESRIF innota li dan il-proċess jista’ jkun appoġġjat bit-twaqqif ta’ Fond Intern għas-Sigurtà. (iii) L-edukazzjoni u t-taħriġ L-ESRIF ġibed l-attenzjoni lejn l-importanza li jkun hemm rabta bejn l-edukazzjoni u t-taħriġ fir-riċerka u jikkunsidra li din għandha tkun ir-responsabbiltà tal-partijiet interessati kollha: l-uffiċjali tas-sigurtà; dawk li jfasslu l-politika; l-aġenziji tal-infurzar tal-liġi; is-soċjetà ċivili; l-industrija; l-organizzazzjonijiet li jagħmlu r-riċerka; l-akkademiċi, u l-mezzi tax-xandir. Ippropona programmi ġodda ta’ sensibilizzazzjoni li jindirizzaw il-publiku fuq firxa iżjed wiesgħa biex irawwmu għarfien tat-theddidiet, tar-riskji u d-dgħufijiet u biex itejbu l-fehma tal-publiku dwar il-politiki u s-soluzzjonijiet teknoloġiċi li huma meħtieġa għas-sigurtà. L-IMPLIMENTAZZJONI TAL-AġENDA EWROPEA TAR-RIċERKA U L-INNOVAZZJONI FIS-SIGURTÀ Ir-rakkomandazzjonijiet tal-ESRIF marbutin mal-kontroll jiffokaw fuq il-mezzi li bihom l-ESRIA titsa’ tinżamm aġġornata u fuq kif jistgħu jiġu involuti aktar mill-qrib il-partijiet interessati rilevanti kollha. L-ESRIF jirrikkmanda li mekkaniżmu trasparenti li jinvolvi l-partijiet interessati kollha għandu jitwaqqaf biex jimplimenta l-ESRIA b ’ mod bilanċjat u rigoruż. Billi r-riċerka tas-sigurtà hija orjentata lejn l-utent u ggwidata mill-kapaċità, l-ESRIF jinnota li hemm ħtieġa ta’ konnessjonijiet u mekkaniżmi xierqa għat-tpartit bejn il-komunità tal-utenti aħħarija u l-komunità tar-riċerka u l-industrija. IL-KONKLUżJONI Din hija reazzjoni preliminari tal-Kummissjoni għar-rapport finali tal-ESRIF. Il-Kummissjoni tikkunsidra li r-riżultati tax-xogħol tal-ESRIF huma importanti u tilqa’ l-orjentazzjoni strateġika tiegħu. Tieħu nota tar-rakkomandazzjonijiet tiegħu u taċċentwa l-kwistjonijiet li jidhru hawn taħt bħala suġġerimenti għall-Kummissjoni li jmiss biex tikkunsidra analiżi tagħhom iżjed fil-fond: - ir-rwol tal-Aġenzija tal-Unjoni Ewropea għad-Drittijiet Fundamentali[12][13] biex din tagħmel riċerka dwar ir-relazzjoni bejn is-sigurtà u l-ħajja privata u l-protezzjoni tad-dejta. - il-ħtieġa għat-tisħiħ tal-“iskrutinju etiku” tal-proġetti riveduti taħt it-Tema tas-Sigurtà FP7 u li r-riżultati ta’ proġetti tar-R&Ż marbuta mas-sigurtà li jkunu qegħdin isiru jkunu kemm jista' jkun aċċessibbli; - id-dimensjoni soċjali bħala impatt inerenti mistenni fis-sejħiet kollha għall-proposti tat-Tema ta’ Sigurtà FP7; - il-possibbiltà li jiddaħħlu l-iżjed setturi tas-sigurtà innovattivi fl-Inizjattiva tas-Suq Ewlieni; - kif għandu jitħaffef l-akkwist pre-kummerċjali fil-qasam tas-sigurtà; - il-modi biex jitħaffu ċ-ċertifikazzjoni, il-validazzjoni, u, fejn ikun xieraq, ix-xogħol ta' standardizzazzjoni fil-qasam tas-sigurtà, notevolment fir-rigward tal-applikabbiltà u l-effikaċja ta’ “Ċertifikat Ewropew tas-Sigurtà”; - kif tista’ tirreaġixxi bl-aħjar mod għal missjonijiet u prijoritajiet ġodda prevedibbli marbutin mas-sigurtà, jew fil-qafas tal-FP7 kurrenti, jew fil-preparazzjoni tal-programm ta’ qafas li ġej; - il-mezzi li jagħmlu rabta aħjar, fuq livelli tal-UE u tal-Istati Membri, bejn ir-riċerka u l-iżvilupp Ewropej u aspetti aktar operazzjonali tas-sigurtà; - it-twaqqif ta’ struttura ta’ ħidma permanenti biex jiġu implimentati r-rakkomandazzjonijiet tal-ESRIF; - il-possibbiltà li jitwaqqaf forum biex tissaħħaħ il-kompetittività tal-industrija tas-sigurtà li hija attiva fl-oqsma tar-riċerka u l-innovazzjoni, pereżempju Grupp ta' Livell Għoli fejn jiġu involuti l-partijiet interessati kollha pubbliċi, mis-settur privat u mis-soċjetà ċivili. Anness: Is-Sommarju Eżekuttiv tar-Rapport Finali tal-ESRIF L-Ewropa qiegħda fil-bidu ta’ approċċ ġdid globali lejn is-sigurtà – u ta’ mezzi kif jistgħu jintużaw ir-riċerka xjentifika u l-innovazzjoni biex jinfurzaw u jimplimentaw dan il-mod ġdid ta’ kif naħsbu. Is-sigurtà tal-Ewropa u taċ-ċittadini tagħha hija marbuta mal-avvenimenti u t-theddidiet interni u esterni, kif ukoll mal-konverġenza dejjem tikber tal-abbiltajiet ċivili u tad-difiża. Fuq kollox, hija mnissla mill-ħtiġijiet essenzjali soċjali li jitolbu bilanċ fil-politika tal-istat bejn il-ħtiġijiet teknoloġiċi u d-drittijiet tal-privatezza, il-valuri kulturali Ewropej u l-prinċipji demokratiċi. L-ESRIF, il-Forum Ewropew għar-Riċerka u l-Innovazzjoni fis-Sigurtà, qatta’ dawn l-aħħar sentejn janalizza l-isfidi li qed tiffaċċja l-Ewropa fuq meded ta' żmien twal u medji. Dawn ivarjaw bejn diżastri naturali, il-kriminalità organizzata u inċidenti kkawżati mill-bniedem, kemm dawk ta’ impatt żgħir kif ukoll dawk li l-effetti tagħhom jistgħu jkunu ta’ “diżordni fuq skala kbira”. Bl-għajnuna ta’ ’l fuq minn 600 espert, l-ESRIF u l-64 membru tiegħu minn 31 pajjiż, eżamina l-possibbiltajiet kollha ta’ theddid u rabathom mal-missjonijiet tas-sigurtà ċivili ċentrali u l-abbiltajiet li huma meħtieġa biex dawn jitwettqu. Ir-riżultat ta’ dan l-isforz kollettiv huwa numru ta’ ideat ewlenin li jiġbru l-loġika u n-neċessità tas-sigurtà Ewropea tal-ġejjieni u r-riċerka li hi marbuta magħha. Dawn l-ideat juru l-essenza, kif jifhimha l-ESRIF, tad-direzzjoni minn fejn għandhom jibdew ir-riċerka u l-innovazzjoni - u r-riżultati li għandhom iwasslu lis-soċjetà. Ir-riċerka dwar is-sigurtà għandha tkun imsejsa fuq politika industrijali li tifforma approċċ sistematiku għall-iżvilupp tal-kapaċità li mbagħad tippromwovi l-interoperabbiltà fost is-27 nazzjon tal-UE u twaqqaf standards komuni. Fl-aħħar mill-aħħar, dan l-isforz jeħtieġ li jżid is-sigurtà tas-soċjetà f’dinja globalizzata u sadattant irawwem il-fiduċja fost iċ-ċittadini Ewropej, il-gvernijiet u l-istituzzjonijiet nazzjonali u Ewropej. Dawn l-ideat fost oħrajn jinsabu fir-rakkomandazzjonijiet ewlenin tal-ESRIF fis-sommarju eżekuttiv tiegħu. Iżda biex tasal li tkun soċjetà interoperabbli, mibnija fuq il-fiduċja u kapaċi li tirkupra mit-tfixkil, l-Ewropa jeħtieġilha pjan ta’ direzzjoni għar-R&Ż, u għandu jitwaqqaf mekkaniżmu li jimplimenta lil dan il-pjan b’mod bilanċjat u rigoruż. Għaldaqstant l-ESRIF jipproponi l-Aġenda Ewropea għar-Riċerka u l-Innovazzjoni fis-Sigurtà – l-“ESRIA” li għandha tgħin ħafna fil-kisba ta’ din il-mira. Aġenda għar-riċerka u l-innovazzjoni ma tistax tinħoloq u tiġi implimentata ġo vojt. Il-qafas huwa ddefinit mill-prinċipji li jinsabu fl- Ideat Ewlenin : ( Is-Sigurtà tas-Soċjetà Il-bnedmin huma l-qofol tal-proċessi tas-sigurtà. ( Il-Kapaċità tas-Soċjetà li tirkupra mid-diżastri Ċerti riskji ma jistgħux ikunu previsti, u lanqas evitati. Is-soċjetajiet iridu jkunu lesti li jiffaċċjaw ix-xokkijiet u jridu jkollhom il-kapaċità li jirkupraw. ( Il-Fiduċja Biex wieħed jiżgura s-sigurtà irid irawwem il-fiduċja fost in-nies, l-istituzzjonijiet u t-teknoloġiji. ( Is-sensibilizzazzjoni, permezz tal-edukazzjoni u t-taħriġ Is-sigurtà hija r-responsabbiltà komuni tal-partijiet interessati kollha, u fost dawn, iċ-ċittadin huwa minn ta’ quddiem. ( L-Innovazzjoni L-Ewropa tista’ sserraħ biss fuq il-kompetenzi xjentifiċi, teknoloġiċi u industrijali tagħha stess. ( Il-Politika Industrijali Industrija tas-sigurtà Ewropea kompetittiva hija kundizzjoni meħtieġa għas-sigurtà tal-ġejjieni. L-UE trid tindirizza l-frammentazzjoni tas-swieq tas-sigurtà tagħha. ( L-interoperabbiltà Approċċ komuni lejn is-sigurtà huwa essenzjali għall-Ewropa; L-interoperabbiltà hija essenzjali biex il-forzi tas-sigurtà jkunu jistgħu jaħdmu flimkien. ( Approċċ sistematiku lejn l-iżvilupp tal-kapaċità Il-kumplessità dejjem tiżdied tas-sigurtà tirrikjedi sofistikazzjoni dejjem akbar fir-Reazzjoni tagħna. ( Is-Sigurtà Ppjanata Kull sistema jrid ikollha bħala parti integrali minnha, il-karatteristiċi tas-sigurtà: Is-soċjetà Ewropea jeħtiġilha approċċ sistemiku lejn is-sigurtà. L-ESRIF iddefinixxa l- Aġenda Ewropea għar-Riċerka u l-Innovazzjoni fis-Sigurtà (ESRIA) li tidentifika u tippjanifika l-ħiliet u l-ħtiġijiet għar-riċerka ewlenin li huma konformi mar-riżultati ewlenin tax-xogħol. L-ESRIA ġiet organizzata f’ ħames gruppi skont il- kontenut, u tagħżel is-suġġetti għar-riċerka skont il-ħtiġijiet ta’ meded ta’ żmien qosra, medji jew twal. ( L-ewwel grupp jiffoka fuq iċ-ċiklu klassiku ta’ prevenzjoni, protezzjoni, preparazzjoni, reazzjoni u rkupru. Jiffoka fuq is-sigurtà tan-nies, il-preparazzjoni ċivili u t-trażżin tal-kriżijiet. ( It-tieni grupp jiffoka fuq miżuri kontra mezzi differenti ta’ attakk, bħala mod biex jiġu ttrattati riskji futuri speċifiċi, magħrufin u mistennijin. Jistudja l-mezzi li bihom jistgħu jiġu skoperti u identifikati l-attakki konvenzjonali kif ukoll dawk li mhumiex konvenzjonali, l-impatti sekondarji mhux intenzjonati ta’ azzjonijiet oħra, u inċidenti li jiġu min-natura, biex ikun possibbli li ntaffu l-effetti tagħhom, u janalizza l-perikli potenzjali li jkun fihom it-teknoloġiji tal-ġejjieni. ( It-tielet grupp jiffoka fuq il-ħarsien fis-sigur ta' assi kritiċi bħal ma huma l-enerġija, it-trasport u infrastrutturi kruċjali oħra. Jeżamina l-ekonomija tas-sigurtà u jagħti l-punti ewlenin għal-ħtieġa li hemm biex nanaliżżaw u nlaħħqu mal-aċċess limitat għar-riżorsi naturali kritiċi kif ukoll biex niksbu l-ħiliet u l-kapaċitajiet ewlenin tal-manifattura fl-Ewropa. ( Ir-raba’ grupp jittratta dwar l-assigurazzjoni tal-identità, l-aċċess u l-moviment tan-nies u tal-merkanzija. Jiffoka primarjament fuq is-sigurtà tal-fruntieri u l-ġestjoni tas-sigurtà tal-identitià. ( Fl-aħħar nett, il-ħames grupp jelenka l-abbiltajiet addizzjonali ta’ interess speċjali li jiftħu l-possibiltajiet tal-azzjoni minħabba karatteristiċi li huma komuni għal ħafna oqsma jew minħabba deċiżjonijiet politiċi strateġiċi li jkunu saru qabel. Ir-rwol kruċjali tat-Teknoloġiji tal-Informazzjoni u tal-Komunikazzjoni (ICT) huwa studjat, kif inhuma wkoll l-implikazzjonijiet dwar is-sigurtà tal-programmi spazjali Ewropej. L-ESRIF jirrikkmanda bil-qawwa li l-UE u l-Istati Membri tagħha jagħtu bidu għal miżuri ġodda li jżidu s-sigurtà taċ-ċittadini tagħha. Dawn għandhom ukoll jimmiraw li joħolqu l-kundizzjonijiet li jwasslu għall-eċċellenza Ewropea fl-oqsma tar-riċerka u tal-innovazzjoni, u b’hekk iġibu ’l quddiem is-sigurtà tal-Ewropa. Il-punti li jidhru hawn isfel juru r-rakkomandazzjonijiet politiċi u operazzjonali biex jinkisbu riżultati aktar sodi fir-riċerka u l-innovazzjoni: L-Abbiltajiet Ewropej Komuni L-UE għandha tagħmel użu mis-setgħat u l-għarfien kollettiv tagħha billi tiżviluppa abbiltajiet komuni permezz ta’ kooperazzjoni transnazzjonali mtejba. 1. Dan jitlob il-konsultazzjoni mill-qrib mifruxa mal-Ewropa kollha fost il-partijiet interessati tal-forniment, tad-domanda u l-utent aħħari fuq il-medda kollha taċ-ċikli tal-ippjanar, l-eżekuzzjoni u r-reviżjoni tal-politika dwar ir-riċerka fis-sigurtà. Il-parti tad-domanda speċjalment – il-gvernijiet u l-utenti aħħarija – teħtieġ reallinjament organizzattiv kemm għat-tfassil kif ukoll bħala reazzjoni għall-innovazzjoni fis-sigurtà. 2. Ir-riżorsi u l-inċentivi huma essenzjali għall-iżvilupp ta’ ħila komuni. L-ESRIF jirrikkmanda, partikolarment għall-implimentazzjoni tal-ESRIA, li l-UE tkompli bir-rata kurrenti ta’ tkabbir tal-programmi tagħha tar-riċerka fis-sigurtà – bl-għan li tasal għal baġit annwali ta’ biljun ewro kif propost fl-2004 mill-Grupp ta’ Personalitajiet. Il-programmi nazzjonali għandhom jirriflettu dan il-grad ta’ ambizzjoni. Fir-rigward tas-sinerġiji meħtieġa fir-riċerka u l-industrija, u tal-kompatibbiltà u l-interoperabbiltà tas-soluzzjonijiet ġodda tas-sigurtà, huwa meħtieġ sforz kbir biex jiżgura l-koerenza tal-isforzi nazzjonali u tal-UE permezz ta’ koordinazzjoni mtejba. 3. Il-programmi tar-riċerka għandhom ikunu kkomplementati bi programmi addizzjonali tal-implimentazzjoni. Is-suċċess fis-suq globali jiddependi ħafna mir-referenzi tal-ksib tas-suq tal-UE. Il-ksib prekummerċjali tas-soluzzjonijiet innovattivi għandu jkun użat bħala mekkaniżmu biex iġib ir-riżultati tar-riċerka eqreb lejn is-suq. Inizzjattivi ta’ Politiki Ġodda Dan ta’ hawn fuq għandu jkun appoġġat b'artikolazzjoni tad-domanda iżjed soda, u bil-provvediment tal-iktar soluzzjonijiet xierqa min-naħa tal-fornituri. 4. L-inizjattivi u l-programmi l-ġodda għandhom jinkludu: 5. il-ħolqien ta’ ċentri ta’ tagħrif bħall-gruppi ta’ esperti CBRN li jiggwidaw ir-riċerka 6. il-preparazzjonijiet biex jiġu sodisfatti l-ħtiġijiet prevedibbli tal-ħiliet pan-Ewropej possibbli bis-saħħa tan-netwerks tal-komunikazzjoni u bis-sistemi komplessi ta’ twissija bikrija u prontezza ta’ reazzjoni li jieħdu ħsieb l-inċidenti naturali u dawk magħmulin mill-bniedem 7. programmi mwassa’ ta’ ħarsien tal-infrastrutturi kritiċi 8. l-evalwalzzjoni tal-applikabbiltà u l-effikaċja tal-ħafna inizjattivi li huma disponibbli għall-UE u għall-Istati Membri, bħal: inizjattiva tas-Suq Ewlieni, Netwerks għas-Sigurtà trans-Ewropej, il-ħolqien ta’ Fond Intern tas-Sigurtà jew “Ċertifikat Ewropej tas-Sigurtà”. 9. l-ingaġġ bikri tal-partijiet interessati kollha u t-trasparenza tal-ambjent regolatorju, inklużi l-istandards li jistimulaw l-investimenti mis-settur privat fir-riċerka tas-sigurtà. Jekk ir-regolamenti tal-ġejjieni jkunu mifhuma mil-bidu, wieħed ikun jista’ jipprevedi qligħ fuq l-investimenti fis-sigurtà u b’hekk jistenna li jsiru l-investimenti. Approċċ Integrat lejn is-Sigurtà Is-sigurtà ċivili effikaċi għandha tħaddan l-interoperabbiltà, l-istandardizzazzjoni, iċ-ċertifikazzjoni, il-validazzjoni, il-komunikazzjoni mal-pubbliku, l-edukazzjoni u t-taħriġ, it-tpartit tal-aħjar prattiċi, il-konsultazzjoni dwar kwistjonijiet li jirrigwardaw il-privatezza u fatturi oħrajn li huma komuni għal diversi oqsma pubbliċi u privati u li jipprovdu s-sinerġiji bejn l-oqsma tar-riċerka tas-sigurtà ċivili u tad-difiża. 10. Approċċ olistiku jrid jinkludi: 11. l-isforzi li jiżguraw li jiġu meqjusa l-aspetti soċjali, kulturali, ġuridiċi u politiċi tar-riċerka u l-iżvilupp tas-sigurtà. Il-programmi tar-riċerka għandhom jirriflettu l-ideat ewlenin rilevanti tal-ESRIF, u b’hekk jippromwovu l-“koerenza soċjali” ġenerali. 12. il-promozjoni ta’ approċċ ta’ ppjanar għas-sigurtà għal kull sistema komplessa jew prodott żviluppat mill-ġdid, b’hekk ikun żgur li s-sigurtà tiġi indirizzata mill-bidu nett tal-konċepiment tagħhom, kif inhu fil-każ tas- sikurezza ppjanata . 13. programmi li jissensibilizzaw lis-soċjetà dwar it-theddidiet għas-sigurtà, ir-riskji u d-dgħufijiet – u l-impatt fuq is-sigurtà u s-sikurezza tat-teknoloġiji kritiċi li ħerġin Id-dimensjoni globali Is-sigurtà ċivili tal-UE hija responsabbiltà kollettiva li tmiss lill-gvernijiet, lill-organizzazzjonijiet soċjali, lill-industrija u liċ-ċittadini individwali. Ma tistax tkun iżolata mid-dinja. 14. Is-sigurtà, li fin-natura tagħha hija konnessa mad-dinja kollha, titlob: 15. bażi teknoloġika u xjentifika indipendenti u b’saħħitha biex l-UE tipproteġi l-interessi taċ-ċittadini tagħha u tiżgura li l-industrija tagħha tkun kapaċi tipprovdi l-prodotti u s-servizzi b’mod kompetittiv. 16. li d-dimensjoni esterna u l-konsultazzjoni dwar l-affarijiet interni/id-difiża jingħataw prijorità għolja. li l-programmi tar-riċerka u l-innovazzjoni għandhom jappoġġjaw il-ħidmiet ta’ żamma tal-paċi, xogħol umanitarju u tal-immaniġġar ta’ kriżijiet, u dan jinkludi l-inizjattivi konġunti ma’ reġjuni oħrajn u ma’ organizzazzjonijiet internazzjonali, partikolarment fejn jirrigwarda l-iżvilupp ta’ standards globali. Ir-riċerka dwar is-sigurtà Il-Futur: L-Aġenda Ewropea għar-Riċerka u l-Innovazzjoni fis-Sigurtà – ESRIA – għandha titqies bħala dokument ħaj. 17. Biex l-ESRIA tevolvi mal-ambjenti ta’ theddid interni u esterni tal-Ewropa: 18. Għandu jitwaqqaf mekkaniżmu trasparenti li jinvolvi l-partijiet interessati kollha biex jimplimenta l-ESRIA b’mod bilanċjat u rigoruż. 19. L-ESRIA għandha tkun riveduta u evalwata mill-ġdid regolarment, b’attenzjoni speċjali mogħtija lejn l-evalwazzjoni ta’ kull miżura li titnissel mill-ideat ewlenin tal-ESRIF. [1] COM (2007) 511 Finali [2] L-industrija tas-sigurtà tinkludi l-industrija tas-sigurtà tradizzjonali (imsejsa fuq il-forniment ta’ applikazzjonijiet ġenerali marbuta mas-sigurtà, bħal pereżempju l-kontroll tal-aċċess fiżiku), l-industrija tad-difiża orjentata lejn is-sigurtà (imsejsa fuq l-użu ta’ teknoloġiji tad-difiża f’applikazzjonijiet tas-sigurtà jew permezz tal-akkwist u l-konverżjoni ta’ teknoloġiji ċivili għall-applikazzjonijiet tas-sigurtà), kif ukoll il-ġodda, li huma fil-biċċa l-kbira tagħhom kumpaniji li qegħdin jestendu t-teknoloġiji (ċivili) tagħhom għall-applikazzjonijiet tas-sigurtà, pereżempju l-kumpaniji tal-IT. [3] http://www.cen.eu/CENORM/sectors/sectors/security+and+defence/security/index.asp http://www.etsi.org/WebSite/Technologies/Security.aspx [4] COM(2005) 488 finali. [5] COM(2007) 799 finali. [6] ĠU L 216 tal-20.8.2009. [7] Ara wkoll id-Direttiva tal-Kunsill 2008/114/KE li hi relatata ma’ dan. [8] L-erba’ livelli huma: il-miżuri fil-pajjiżi terzi, il-kooperazzjoni mal-pajjiżi ġirien, il-ġestjoni tal-kontroll tal-fruntieri u l-miżuri ta’ kontroll fiż-żona ta’ moviment liberu, inkluż ir-ritorn. [9] Ara 7249/08, 03.03.2008. Ara wkoll il-Komunikazzjoni tal-Kummissjoni dwar “It-Tisħiħ tal-Kapaċità tal-Unjoni għar-Reazzjoni Kontra d-Diżgrazzji (COM(2008) 130 finali). [10] Ir-Regolament (KE) Nru 1717/2006, ĠU L 327, p. 1, 24.11.2006. [11] COM(2008) 68 finali, COM(2008) 130 finali, COM (2009) 262 Finali. [12] Id-Deċiżjoni tal-Kunsill Nru 2008/203/KE, ĠU L 63, 7.3.2008 [13] Ir-Regolament Nru°168/2007, ĠU L 53, 22.2.2007.